Sony Xperia Z

Reka bentuk

Sony Xperia Z merupakan rekaan berbentuk kepingan segiempat tepat yag menandakan peralihan daripada rekaan 2012 Sony. Rekaan ini dipanggil "Omni-Balance", menurut Sony, yang tertumpu kepada menghasilkan keseimbangan dan simetri dalam semua arah. Xperia Z mempunyai bucu berlengkuk dan permukaan licin dan memantul pada semua sudut, yang disokong bersama oleh satu kerangka yang diperbuat daripada gentian kaca poliamida. Telefon ini menampilkan kaca bajaan yang disaluti filem kalis derai di hadapan dan belakang. Butang kuasa aluminium ditempatkan di sebelah kanan peranti. Lokasi tersebut didakwa memudahkan operasi sebelah tangan. Penampilan metalik dan kedudukan butan kuasa tersebut diinspirasikan daripada rekaan korona jam mewah. Telefon ini boleh didapati dalam tiga warna, iaitu hitam, putih dan ungu.

Perkakasan

Ukuran dimensi telefon dicatatkan sebagai 139 x 71 x 7.9 mm dan beratnya ialah 146 gram (termasuk bateri). Ia didatangkan dengan bateri litium-ion terbina dalam, berkadaran 2330 mAj.
Xperia Z menampilkan kamera belakang 13.1 megapiksel dengan pengesan Exmor RS, denyar, penstabil imej, HDR, pengesanan wajah (dengan pengurangan kesan mata merah), Sweep Panorama, pengenalan latar dan zum digital 16x, serta kamera hadapan 2.2 megapiksel dengan pengesan Exmor R. Kedua-dua kamera boleh merakam video pada resolusi 1080p.
Telefon pintar ini mempunyai skrin sesentuh kapasitif bersaiz 5", dan resolusinya ialah 1920x1080 piksel (1080p) pada 443 ppi, dengan 16 juta warna. Skrinnya menggunakan Mobile Bravia Engine 2 Sony untuk menambah baik gambar. Sebagai tambahan, Xperia Z mempunyai cipset Qualcomm Snapdragon S4 Pro, 2 GB RAM, 16 GB storan dalaman ingatan kilat (dengan lebih kurang 11 GB yang boleh digunakan oleh pengguna) dan slot kad microSD yang boleh menerima kad sehingga 64 GB.
Xperia Z mempunyai lubang audio 3.5 mm untuk fon kepala, sokongan GPS dan GLONASS, Bluetooth 4.0, Wi-Fi, HDMI (melalui MHL), MirrorLink 1.0, Miracast dan NFC, di samping memperoleh penarafan DLNA. Di Jepun, ia turut didatangkan dengan pemancar inframerah.
Telefon ini dilitupi di bahagian hadapan dan belakang oleh kaca bajaan, yang mana kaca hadapan menggunakan Kaca Dragontrail oleh Asahi Glass Company yang dilekatkan pada LCD menggunakan resin, manakala kaca belakang pula dari jenis Corning Gorilla Glass.

Perisian

Xperia Z asalnya menggunakan Android 4.1.2 Jelly Bean dengan pelancar ubah suai Sony serta beberapa aplikasi tambahan, seperti aplikasi media Sony (Walkman, Album dan Video). Peranti ini memperoleh kemas kini pada 24 Jun 2013, kepada Android 4.2.2 Jelly Bean. Pada Disember 2013, kemas kini perisian Android 4.3 Jelly Bean dikeluarkan untuk peranti Xperia Z. Pada Mei 2014, kemas kini Android 4.4.2 KitKat dikeluarkan, dan seterusnya pada September 2014, kemas kini Android 4.4.4 KitKat dikeluarkan, dan ia merupakan kemas kini perisian terkini oleh Sony.
Pada 16 Oktober 2014, Sony melaporkan bahawa ia akan mengemas kini keseluruhan barisan peranti Xperia Z kepada Android 5.0 Lollipop, bermula awal 2015, bagi peranti Xperia Z3 dan Xperia Z2, manaka yang lainnya akan menyusul tidak lama kemudian.

Ciri

Xperia Z dilancarkan dengan Android 4.1.2 dengan kulit ubah suai Sony di atasnya dan kemas kini ke Android 4.4.4 KitKat sudah dilancarkan. NFC juga merupakan satu ciri teras peranti, membenarkan satu sentuhan untuk mencerminkan apa yang ada pada telefon pintar tersebut pada TV yang serasi ataupun memainkan lagu pada pembesar suara tanpa wayar NFC. Tambahan pula, Xperia Z turut menyertakan mod stamina bateri yang dipercayai mampu meningkatkan masa sedia sehingga4 kali ganda.
Badannya diperbuat daripada gentian kaca poliamida. Ia memperoleh penarafan piawaian IP55 dan IP57 dan ia dilindungi daripada habuk, pancuran air bertekanan rendah, dan kalis air, membolehkannya direndam dalam air sedalam 1 meter sehingga 30 minit.
Beberapa aplikasi Google (seperti Google Chrome, Google Play, carian Google (dengan suara), Google Maps dan Google Talk) turut dipasang.

Penerimaan dan jualan

Xperia Z memperoleh reviu positif kebanyakannya daripada pengkritik. Damien McFerren daripada CNET memberikan telefon tersebut 4 bintang setengah daripada lima dan berkata "Sony Xperia Z menggabungkan rupa, prestasi dan ketersambungan untuk menghasilkan satu diantara pengalaman Android yang paling menarik hati yang jarang kita lihat. Sayangnya tiada Android 4.2 semasa pelancaran, dan skrin 5 inci itu tidak sesuai untuk semua orang, tetapi tiada komplen lain. Ia sememangnya telefon terbaik Sony setakat ini, dan ia juga merupakan antara telefon Android terbaik pernah dilancarkan".
Android Central juga memberikan reviu positig terhadap telefon, dengan mengatakan, "Bagi peminat Android, Sony Xperia Z merupakan salah satu daripada tumpuan utama sepanjang CES yang agak senyap. Sebuah telefon 5 inci 1080p dengan bahasa reka bentuk baharu yang berani serta teknologi kamera baharu, Xperia Z mungkin telefon paling menarik hati semasa pertunjukan. Dan hanya beberapa bulan kemudian, ia boleh didapati di UK. Tidak syak lagi si manja baharu Sony Mobile ini merupakan antara telefon Android terbesar dan tercanggih".
Seperti pengkritik, maklum balas pengunjung terhadap telefon sangat positif. Semasa CES 2013, Xperia Z memenangi anugerah ‘Telefon Pintar Terbaik' dan ‘Persembahan Terbaik'. Menurut eksekutif, Mcdougall, jualan awal Xperia Z amat memberangsangkan. Beliau menyatakan, "Ia (telefon pintar Xperia itu) sudah terjual lebih 150,000 unit semasa minggu pertama di Jepun, dan terus merampas 24 peratus pasaran." "Ia mungkin agak terlalu awal untuk menyatakannya tetapi petanda awal sangat positif."

Isu Google Play Services kuat makan bateri

Semasa kemas kini Android KitKat 4.4.2 dikeluarkan, satu isu utama timbul pada Sony Xperia Z, ZL dan ZR yang mana Google Play Services memakan kuasa bateri dengan begitu cepat. Ramai pengguna yang melaporkan bahawa telefon mereka hampir tidak boleh digunakan disebabkan isu tersebut. Ramai pelanggan menyuarakan ketidakpuasan hati mereka terhadap apa yang disifatkan oleh mereka sebagai pengendalian isu tersebut yang lemah oleh Sony dan Google. Sony sudah pun memberikan panduan sementara untuk memulihkan isu tersebut yang melibatkan penurunan taraf Google Play Services kepada versi lama. Isu tersebut kini sudah pun diatasi.